Man, vrou, baba sterf in NW-botsingEen van die motors se wrakke. Foto: ER24 Twee volwassenes en ŉ baba is Saterdag in ŉ botsing op die N4 in Noordwes dood en talle is beseer. Volgens Chitra Bodasing Harduth, woordvoerder van ER24, het twee motors klaarblyklik reg van voor naby Rustenburg gebots. “Die bestuurder van een van die motors en ŉ vrou wat op die agtersitplek was, is in die botsing dood. Die bestuurder se liggaam was in die wrak vasgekeer en moes uitgesny word,” het Bodasing Harduth gesê. “Die bestuurder van die ander voertuig was ook in die wrak vasgekeer en is in ŉ kritieke toestand aangetref. Die babatjie was vermoedelik in dié voertuig en is tydens die impak uit die motor geslinger. Die baba se liggaam is in die pad aangetref.” Die kritiek beseerde man en vier ander pasiënte uit albei voertuie is deur paramedici van verskeie nooddienste op die toneel behandel en na ŉ nabygeleë hospitaal geneem. Die oorsaak van die botsing is onbekend en word ondersoek.